VIIENDA KOOSSEISU

MÄÄRUS

Haapsalu,								27. jaanuar 2006 nr 03

Haapsalu linna munitsipaallasteaedades
õppetasu ja toidukulu maksmise korra
kehtestamine

Juhindudes kohaliku omavalitsuse korralduse seaduse § 22 lg 1 p 37, § 23, koolieelse lasteasutuse seaduse § 27, Haapsalu põhimääruse § 12 lg 1 p 43, § 62 ja haldusmenetluse seadusest, Haapsalu Linnavolikogu määrab:

1.	Kehtestada Haapsalu munitsipaallasteaedades õppetasu ja toidukulu maksmise kord vastavalt lisale.

2. Tunnistada kehtetuks:
2.1.	Haapsalu Linnavolikogu 27.02.2004 määrus nr 29 “Haapsalu Linnavolikogu 21.12.2001 määruse nr 28 “Haapsalu linna munitsipaallasteaedades õppetasu kehtestamine ning õppe- ja toidukulu maksmise korra kinnitamine” muutmine”;
2.2.	Haapsalu Linnavolikogu 31.01.2003 määrus nr 3 “Haapsalu Linnavolikogu 21.12.2001 määruse nr 28 “Haapsalu linna munitsipaallasteaedades õppetasu kehtestamine ning õppe- ja toidukulu maksmise korra kinnitamine” osaline muutmine”;
2.3.	Haapsalu Linnavolikogu 28.03.2002 määrus nr 33 “Haapsalu Linnavolikogu 21.12.2001 määruse nr 28 “Haapsalu linna munitsipaallasteaedades õppetasu kehtestamine ning õppe- ja toidukulu maksmise korra kinnitamine” osaline muutmine”;
2.4.	Haapsalu Linnavolikogu 21.12.2001 määruse nr 28 “Haapsalu linna munitsipaallasteaedades õppetasu kehtestamine ning õppe- ja toidukulu maksmise korra kinnitamine” punkt 1 oma alapunktidega ja punkt 2.

2.	Linnavolikogu kantseleil teha määrus teatavaks Haapsalu lasteaedadele määruse koopia saatmisega posti teel (Lasteaed Tõruke – Wiedemanni 12, Haapsalu 90503; Lasteaed Vikerkaar – Lihula mnt 13, Haapsalu 90507; Lasteaed Pääsupesa – Niine 3/5, Haapsalu 90505; Lasteaed Päikesejänku – Endla 9, Haapsalu 90504; Lasteaed Tareke – Põllu 6, Haapsalu 90505) ja linnavalitsuse töötajatele Ingrid Danilov, Argo Roos, Piret Luik, Lea Tammsalu, Sirje Loodma, Ene Merendi koopia üleandmisega.

3.	Määrus avalikustada väljapanekuga linnavolikogu kantseleis ning avaldada ajalehes “Haapsalu Teataja” ja elektroonilises Riigi Teatajas.

4.	Määrus jõustub kolmandal päeval peale avalikustamist linnavolikogu kantseleis.

5.	Määruse peale võib esitada kaebuse Tallinna Halduskohtule 30 päeva jooksul määruse teatavakstegemisest.

Arder Väli
Volikogu esimees

		Lisa
		Kinnitatud
		Haapsalu Linnavolikogu
		27.01.2006 määrusega nr 03

HAAPSALU LINNA MUNITSIPAALLASTEAEDADES
ÕPPETASU JA TOIDUKULU MAKSMISE KORD

I ÜLDSÄTTED

§ 1. Reguleerimisala

Määrusega kehtestatakse Haapsalu linna poolt munitsipaallasteaedade (edaspidi Lasteaed) ülalpidamiseks tehtavate kulutuste hüvitamise kord lapsevanema või hooldaja (edaspidi Lapsevanem) poolt.

§ 2. Lapsevanema kohustus

(1)	Lapsevanem on kohustatud hüvitama Lasteaiale Õppetasu, mis koosneb osaliselt:
1)	majanduskuludest;
2)	personali töötasust;
3)	sotsiaalmaksu kuludest;
4)	õppevahendite kuludest.

(2)	Lapsevanem on kohustatud hüvitama Lasteaia hoolekogu poolt kehtestatud ja juhataja kinnitatud toidukulu päevamaksumuse (edaspidi Toiduraha).

§ 3. Linna kohustus

Toitlustamiseks tehtavad muud kulutused (köögipersonali töötasu, küttekulu, vee- ja kanalisatsioonikulu, elektrikulu, transpordikulud jne) kaetakse linna eelarvest.

II TOIDURAHA

§ 4. Päeva Toiduraha kehtestamise tingimused

(1)	Toiduraha suuruse otsustamisel arvestatakse asjaoluga, et see peab sisaldama toiduainete maksumuse täies ulatuses ning üks toiduports peab vastama kaalult ja kaloraažilt kehtivatele normidele.
(2)	Toiduraha päevamaksumusest arvestatakse hommikusöögile 30%, lõunasöögile 50% ja ootele 20%.

§ 5. Kalendrikuu Toiduraha suuruse arvestamine

(1)	Toiduraha suurus kalendrikuus leitakse ühe päeva Toiduraha korrutamisel Lasteaia tööpäevade arvuga maksualuses kalendrikuus.
(2)	Lapse Lasteaiast puudumise korral vähendatakse puudunud lapse järgmise kalendrikuu Toiduraha maksumust puudutud päevade Toiduraha maksumuse võrra arvestusega, et esimene puudutud päev ei kuulu tasaarvestamisele.
(3)	Lapse kalendrikuu Toiduraha arvutamisel jäetakse arvesse võtmata need päevad, kui laps puudub Lapsevanema sellekohase kirjaliku avalduse alusel Lasteaiast alati ühel kindlal nädalapäeval.

§ 6. Toiduraha kompenseerimine lapsevanemale

Vastavalt Haapsalu Linnavolikogu poolt kehtestatud korrale võib Lapsevanem esitada Haapsalu Linnavalitsusele taotluse toiduraha osaliseks või täielikuks kompenseerimiseks.

§ 7. Enammakstud Toiduraha tagastamine

Lapse väljaarvamisel Lasteaia nimekirjast tehakse enammakstud Toiduraha osas tagasimakse Lapsevanema avalduse alusel tema pangakontole.

III ÕPPETASU

§ 8. Õppetasu suurus

Õppetasu suurus on 20% Vabariigi Valitsuse poolt kehtestatud palga alammäärast.

§ 9. Õppetasu suuruse määramise erijuhud

(1)	Kui laps ja vähemalt üks Lapsevanematest on kantud rahvastikuregistrisse Haapsalu elanikuna, on Õppetasu suurus ühe lapse kohta kuus 260 krooni.
(2)	Osalise ajaga (kuni 4 tundi päevas või 1-2 päeval nädalas) Lasteaia kohta kasutava rahvastikuregistrisse Haapsalu elanikuna kantud lapse Õppetasu suurus kuus on 150 krooni.
(3)	Haapsalu Linnavalitsus võib Lapsevanema kirjalikul taotlusel, Lasteaia hoolekogu või linnavalitsuse lastekaitsespetsialisti ettepanekul osaliselt või täielikult vabastada Lapsevanema Õppetasu maksmisest.
(4)	Ühest perest Lasteaias käiva kolmanda ja iga järgmise lapse eest ei pea Lapsevanem Õppetasu maksma, kui laps on kantud rahvastikuregistrisse Haapsalu elanikuna.

§ 10. Õppetasu arvestuse algus ja ulatus

(1)	Lapsevanemal on kohustus maksta Õppetasu alates lapse Lasteaia nimekirja arvamise kuu esimesest päevast kuni lapse Lasteaia nimekirjast väljaarvamise kuu viimase päevani.
(2)	Õppetasu makstakse ühes kuus olenemata Lasteaiast puudutud päevade arvust alati täiskuu eest.

IV TASUMINE

§ 11. Tasumine

(1)	Õppetasu ja Toiduraha tasutakse Lasteaia pangakontole jooksva kuu 15. kuupäevaks näidates selgituses lapse nime, kelle eest vastavad maksud tasuti.
(2)	Lapsevanemal pole 01. juunist – 31. augustini Õppetasu ja Toiduraha tasumise kohustust, kui tema laps eelpool nimetatud perioodil ei kasuta lasteaiakohta ja Lapsevanem on Lasteaeda sellest kirjalikult informeerinud maksualusele kuule eelneva kuu viimaseks tööpäevaks.

§ 12. Tasumisest vabastamine

Lapsevanema kirjaliku avalduse alusel vähemalt kuueks kuuks lasteaiakohast loobumisel on Lapsevanem nimetatud perioodil vabastatud Õppetasu ja Toiduraha maksmisest lasteaiakoha säilitamisega.

§ 13. Võlgnevused

Õppetasu ja Toiduraha võlgnevuse korral toimub Lasteaiast väljaarvamine Haapsalu Linnavalitsuse poolt kehtestatud korras.